**Muhammad Mursi** (arab. محمد محمد مرسى عيسى العياط‎, 20. elokuuta 1951 – 17. kesäkuuta 2019) oli Egyptin presidentti, joka kuului muslimiveljeskuntaan. Hän nousi presidentiksi vuoden 2011 vallankumouksen jälkeen järjestetyissä presidentinvaaleissa. Hän oli muslimiveljeskunnan poliittisen siiven vapaus- ja oikeuspuolueen ehdokkaana. Mursi oli presidenttinä vain hieman yli vuoden, kun armeija syrjäytti hänet heinäkuun 2013 vallankaappauksessa.

Nuoruus ja opiskelu
-------------------

Mursin isä on talonpoika. Mursi syntyi Niilin suiston kylässä Egyptin pohjoisosassa Al-Šarqiyyan kuvernoraatissa. Hän opiskeli Kairon yliopistossa tekniikkaa ja valmistui tekniikan tohtoriksi Etelä-Kalifornian yliopistosta vuonna 1982. Hän palasi opintojensa jälkeen Yhdysvalloista Egyptiin vuonna 1985. Kaksi hänen viidestä lapsestaan on syntynyt Kaliforniassa, joten heillä on Yhdysvaltojen kansalaisuus.

Poliittinen ura
---------------

### Nousu muslimiveljeskunnassa

Mursi liittyi opiskeluaikanaan Yhdysvalloissa vuonna 1979 muslimiveljeskuntaan. Hän nousi nopeasti sen arvoasteikossa, ja hänestä tuli sen voimakkaan johtoryhmän jäsen 1995. Mursi valittiin vuonna 2000 Egyptin parlamenttiin. Hän oli virallisesti puolueeton, sillä muslimiveljeskunnalta oli kielletty pääsy parlamenttiin. Mursi menetti paikkansa vuoden 2005 vaaleissa, joiden hän väitti olleen vilpilliset. Kansanedustajana Mursi sai jonkin verran huomiota hyvänä puhujana.

Mursi joutui vuonna 2006 vankilaan seitsemäksi kuukaudeksi osallistuttuaan mielenosoitukseen, joka tuki oikeuslaitoksen itsenäisyyttä vaativia tuomareita. Hän oli myös lyhyesti vangittuna vuoden Egyptin presidentin Hosni Mubarakin kaataneen vallankumouksen aikana. Mubarakin kaaduttua muslimiveljeskunta perusti poliittiseksi siivekseen vapaus- ja oikeuspuolueen.

### Presidenttiaika

Vapaus- ja oikeuspuolue valitsi vuoden 2012 presidentinvaaleihin ehdokkaakseen Khairat el-Shaterin, joka joutui kuitenkin luopumaan ehdokkuudestaan teknisen syyn takia. Vapaus- ja oikeuspuolueen puheenjohtajana toiminut Mursi valtitiin hänen tilalleen. Hän sai vaalien toisella kierroksella 51,73 prosenttia äänistä ja voitti niukasti entisen pääministerin Ahmad Shafiqin. Mursi astui presidentin virkaan kesäkuun 2012 lopussa.

Mursi lupasi astuttuaan valtaan johtavansa maata "kaikille egyptiläisille". Hänen toimintatapojaan alettiin kuitenkin pian vastustaa. Hänen vastustajansa syyttivät häntä siitä, että hän oli antamassa kaiken vallan islamisteille ja erityisesti muslimiveljeskunnalle. Lisäksi kriitikot sanoivat, että Mursi ei ollut osannut hoitaa Egyptin taloutta eikä hän ollut pystynyt parantamaan yhteiskunnallista tasa-arvoa.

Mursin vastustus alkoi kasvaa marraskuussa 2012, kun hän yritti saada uuden perustuslain voimaan. Egyptin oppositio vastusti perustuslakia, koska se ei sen mukaan takaa riittäviä ihmisoikeuksia eikä naisten ja uskonnollisten vähemmistöjen oikeuksia. Perustuslaki vahvistettiin joulukuun lopulla kahden päivän aikana järjestetyn kansanäänestyksen jälkeen. Mursi toivoi itse sen tuovan maahan vakautta.

Armeijan komentaja Abdel Fattah al-Sisi varoitti 29. tammikuuta 2013, että poliittinen kriisi voi johtaa valtion kaatumiseen. Mursin vastustajat perustivat huhtikuun lopulla Tamarod-nimisen liikkeen, joka järjesti suurmielenosoitukset Mursin valtaanastumisen vuosipäivänä. Egyptin kaduilla protesteihin osallistui 30. heinäkuuta miljoonia ihmisiä.

### Syrjäyttäminen ja oikeudenkäynnit

Armeija syrjäytti Mursin vallasta 3. heinäkuuta 2013. Väliaikaisesti valtaan tuli Egyptin perustuslakituomioistuimen puheenjohtaja Adli Mansur. Vallankaappauksen jälkeen Mursi vangittiin syytettynä oppositioaktivistien murhiin yllyttämisestä presidenttinä sekä vankilapakojen järjestämisestä ja poliisien murhista vuoden 2011 kansannousun aikaan.

21. huhtikuuta 2015 egyptiläinen tuomioistuin tuomitsi Mursin 20 vuoden vankeusrangaistukseen mielenosoittajien pidätysten ja kidutusten määrämiseltä. Kovemmista syytteistä mielenosoittajien tappamisesta luovuttiin aiemmin. Mursi sai 16. toukokuuta kuolemantuomion vuoden 2011 massavankilapakoon liittyvistä asioista. Mursin lisäksi tapahtumista tuomittiin kuolemaan 105 muuta muslimiveljeskunnan jäsentä. Euroopan unioni arvosteli kuolemantuomioita kansainvälisen oikeuden Egyptille antamien velvoitteiden vastaisina. Marraskuussa 2016 kuolemantuomio peruttiin, ja tuomioistuin määräsi, että tapauksesta on järjestettävä uusi oikeudenkäynti.

Mursi sai kesäkuussa 2016 elinkautisen vankeustuomion laittoman järjestön johtamisesta ja 15 vuoden tuomion valtion turvallisuuteen liittyvien asiakirjojen varastamisesta.

Kuolema
-------

Mursi sai sairauskohtauksen 17. kesäkuuta 2019 vakoiluoikeudenkäynnin aikana ja sairaalassa myöhemmin hänen todettiin kuolleen sydänkohtaukseen. Mursi oli pitämässä puolustuspuhettaan vakoiluoikeudenkäynnissä, ja läsnäolijoiden mukaan hän oli erittäin kiihtynyt. Puheen kestettyä noin 20 minuuttia Mursi vaipui tajuttomana maahan. Egyptin syyttäjäviraston mukaan Mursi oli ollut syöpähoidossa, eikä hänelle tehty ruumiinavaus paljastanut mitään tuoreita vammoja. Mursi oli virunut vankilassa miltei kuusi vuotta ja tänä aikana hän oli saanut tavata perheensä jäseniä vain kolme kertaa. Asianajajien tai Mursin omien lääkärien käyntejä vankilassa ei ollut sallittu lainkaan. Mursin omaiset ja ihmisoikeusjärjestöt eivät ole pitäneet virallista selvitystä uskottavana, vaan uskovat huonojen vankilaolojen vähä vähältä raunioittaneen Mursin terveyden ja vaativat puolueetonta ja läpinäkyvää tutkimusta asiasta.

Lähteet
-------

1. ↑  Egyptin entinen presidentti Mohammed Mursi on kuollut – tuupertui oikeussalissa kesken istunnon, Aamulehti 176.2019 (kuolinajan lähde)
2. 1 2  Tiina Länkinen ja Marika Kataja-Lian: Egyptin presidentti virallisesti syrjäytetty *Yle.fi uutiset*.  3.7.2013. Viitattu 3.7.2012.
3. ↑  Tom Perry: Newsmaker: Egypt's Morsy goes from prisoner to president *Reuters.com*.  24.6.2012. Viitattu 25.6.2012. (englanniksi)
4. 1 2 3  Profile: Mohamed Morsi *Al Jazeera*.  21.7.2013. Al Jazeera Media Network. Viitattu 16.5.2015. (englanniksi)
5. 1 2 3 4  Profile: Egypt's Mohammed Morsi *BBC News*.  21.4.2015. BBC. Viitattu 16.5.2015. (englanniksi)
6. ↑  Muslim Brotherhood's Mursi declared Egypt president *BBC News Middle East*.  24.6.2012. Viitattu 25.6.2012. (englanniksi)
7. ↑  Mohammed Mursi promises 'shining new page' for Egypt *BBC News Middle East*.  30.6.2012. Viitattu 23.11.2012. (englanniksi)
8. ↑  Asiantuntija: Mursi runnoo perustuslain läpi Egyptissä *Kaleva.fi*.  11.12.2012. Viitattu 16.5.2015.
9. ↑  Presidentti Mursi vahvisti Egyptin perustuslain *HS.fi*.  27.12.2012. Sanoma. Viitattu 16.5.2015.
10. ↑  Egyptin ex-presidenttiä syytetään tappamiseen ja väkivaltaan yllyttämisestä  1.9.2013. Yle. Viitattu 25.12.2013.
11. ↑  Egyptin Mursille kolmas syyte  21.12.2013. Yle. Viitattu 25.12.2013.
12. ↑  Egypt's ousted President Morsi jailed for 20 years *BBC News*. BBC. Viitattu 24.4.2015. (englanniksi)
13. ↑  Egyptin ex-presidentti Mohamed Mursi tuomittiin kuolemaan *Yle Uutiset*.  16.5.2015. Yleisradio. Viitattu 16.5.2015.
14. ↑  EU arvostelee Egyptiä Mursin kuolemantuomiosta *Helsingin Sanomat*.  18.5.2015. Viitattu 18.5.2015.
15. ↑  Egypti perui ex-presidentti Mursin kuolemantuomion *Helsingin Sanomat*.  15.11.2016. Viitattu 15.11.2016.
16. ↑  Egyptin ex-presidentti Mohamed Mursi sai elinkautisen vakoilusta *iltalehti.fi*. Viitattu 19.6.2016.
17. ↑  Heikki Heiskanen: Egyptin entinen presidentti Muhammad Mursi haudattiin Kairossa *Yle.fi, uutiset*.  181.6.2019. Viitattu 20.6.2019.
18. ↑  Seppo Ylönen: *Mursin kuolema herätti epäilyt.* Aamulehti 19.6.2019, s. A29. Alma Media.

Aiheesta muualla
----------------

* Kuvia tai muita tiedostoja aiheesta **Muhammad Mursi** Wikimedia Commonsissa

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Egypti Egyptin presidentit |
| --- |
|  |
| Egyptin tasavalta (1953–1958) | 
* Muhammad Nagib (1953–1954)
* Gamal Abdel Nasser (1954–1958)

 | Egyptin presidentin lippu |
|  |
| Yhdistynyt arabitasavalta (1958–1961) | 
* Gamal Abdel Nasser (1958–1961)

 |
|  |
| Egyptin arabitasavalta (1961–) | 
* Gamal Abdel Nasser (1961–1970)
* Anwar Sadat (1970–1981)
* Hosni Mubarak (1981–2011)
* Mohammed Mursi (2012–2013)
* Adli Mansur (2013–2014)
* Abdel Fattah al-Sisi (2014–)

 |

 |


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Saksa
* Israel
* Yhdysvallat
* Alankomaat
* Puola

 |

 |